Kaap ‘se water kan hou as verbruik laag bly’ | Netwerk24
Kaap ‘se water kan hou as verbruik laag bly’
Deur Warda Meyer 13 Februarie 2018 07:04
Damvlakke in die Wes-Kaap staan tans op 22,6% in vergelyking met 34,7% verlede jaar, waarvan die laaste 10% ondrinkbaar is.
Anton Bredell, Wes-Kaapse LUR vir plaaslike regering, omgewingsake en ontwikkelingsbeplanning, sê die provinsie is druk besig om die voortslepende waterkrisis te bestuur om te verseker dat geen munisipaliteit, insluitend die Kaapstad-metro, se water opraak nie.
Anton Bredell, Wes-Kaapse LUR vir plaaslike regering, omgewingsake en ontwikkelingsbeplanning, sê die provinsie is druk besig om die voortslepende waterkrisis te bestuur.Foto: Deon Raath
“Ons bly optimisties dat die provinsie sy gewone winterreënvaltyd sal ingaan met ’n bietjie water wat nog oor is in die stelsel, mits die waterverbruik laag gehou kan word. Ons benodig die volgehoue ondersteuning van die publiek en ander belanghebbendes om dit te verseker.”
In die Kaapstadse metropool beteken dit elke persoon moet minder as 50 liter water per dag gebruik om dag zero te kan vermy.
Volgens Bredell is die jongste damvlakke egter kommerwekkend, al is daar ’n paar positiewe aanduidings.
“Die grootste dam wat water aan Kaapstad verskaf, die Theewaterskloofdam, is tans 11,7% vol. Hierdie dam word egter doelbewus afwaarts bestuur deurdat die water gepomp word na naburige damme in die Kaapstad-stelsel. Dit sluit in die boonste Steenbrasdam wat nou 81% vol is en die Bergrivierdam wat tans 52% vol is.”
Dit word gedoen om verdamping te verminder.
Bredell beklemtoon dat mense steeds water spaarsamig moet gebruik.
“Die hele provinsie, met die uitsondering van net ’n paar plekke, bly op ’n hoë risiko en in die greep van ’n knellende droogte. Om deur die krisis te kom, vereis ’n voortgesette spanpoging. Die jongste damvlakke is die Theewaterskloofdam 11,7% (30,8% in die ooreenstemmende tyd in 2017); die Voëlvleidam 17,3% (37,9%), die Clanwilliamdam 13,1% (42,7%) en die Brandvleidam 12,5% (27,03%).
Meer oor: Anton Bredell | Wes-Kaap | Waterkrisis | Dag Zero | Droogte
Publiek ‘mág water by Leeuwenhof gaan haal’
Kleinsake maak gereed vir waterskaarste
Waterverbruik in Kaap laagste sedert vroeë 2000’s
Water: Kaapse leiers moet kalm bly